Ráno v diktatúre

Autor

Vydavateľ

Licencia

Vydanie

Autor obálky

Stanislav Hoferek

Greenie knižnica

CC-BY-NC-ND

Prvé (2022)

Jonas Petrovas

O knihe

Slovne sa nedá úplne presne vystihnúť, ako vyzerá bežné ráno v diktatúre. Každá diktatúra je iná a kým niektoré sa tvária ako prefarbené demokracie, iné idú tvrdo za svojimi cieľmi bez ohľadu na zvyšok planéty. Ráno v diktatúre je kritická zbierka poézie a cez jednoduché literárne prostriedky ukazuje náročné nástrahy života v krajinách, kde je tolerancia trestná, pochopenie nepoznané a kde sa bojuje za určité hodnoty, ktoré síce nikomu okrem náckov nič nehovoria, ale o to viac sa to tlačí do hláv.

Samozrejme celá zbierka nie je na rovnakú tému a nájdu sa v nej aj úplne bežné básne zo života a prebásnené myšlienky, ktoré môže mať ktokoľvek v úplne bežný deň.

Obsah

Ráno v diktatúre 1

O knihe 2

Peklo a raj 4

Na okraji nenávisti 5

Azbestové iglu 6

Ráno v diktatúre 7

Novinka 8

Právo platná 9

Moralizačný kompas 10

Šovinista na kľúčik 12

Poriadok 13

Pomalé chválospevy 14

Prechladnutý úpal 15

Kto do teba kameňom - ty do neho drevom 16

Alergénová zamilovaná poézia 17

Výkup 18

Bacha - surová poézia! 19

Mandaly 20

Kométa 22

Stalingrad 21. storočia 23

Večer v diktatúre 25

Prvá línia 27

Na dne - na dne 28

Láska je silnejšia ako nenávisť 29

Dúhová 30

Kremeľský orchester 31

Vodná báseň 32

Pod dáždnikom 33

Nemôžeš 34

Faloš 35

Peklo a raj

Stratili sme raj

našli sme peklo

bolo bližšie

o kúsok

Stačilo dúfať

že všetko dobre dopadne

a všetko

dopadlo veľmi dobre

na hlavu

Na okraji nenávisti

Na okraji nenávisti

sú si dnes všetci istí

že poznajú lásku

k blížnemu

Závidíme raketu

ktorá padla na rodičovský dom

aj na tých pár eur

za tých

čo ostali v ňom

Azbestové iglu

Na polceste

medzi minulosťou

a dobre osvetlenou cestou

do temnoty

márne hľadáme

strážneho anjela

Tak ako ruže nepadajú

z neba na zem

ani zo zeme

do neba

keď si to niekto začne priať

Priveľmi otvorené svety

kde zahustená smotánka

nedokáže vystrčiť tvár a bledé líca

Z iglu

tvoreného azbestom

a obyčajným snehom

z každého z nás

Ráno v diktatúre

Cínový vojačik

už nevidí svojich bratov

včera išli do prvej línie

Chce im napísať

ale nevie

či príde list

a či budú ruky dostatočne v poriadku

na prečítanie písmen

ktoré nič nezmenia

v myslení veľkých ľudí

ktorí sú malými ľuďmi

so srdcami z cínu

olova

a zrazenín klamstiev a nenávisti

Novinka

Máme nové stroje na zabíjanie

nové náradie

na vytvorenie

totálnej skazy

A tak im tlieskame

a veríme

že červený gombík nás zbaví zlého

možno aj niekde v nás

aj keď to americkí vedci

ešte stále nedokázali...

Právo platná

Právo platné neprávie

Túžiaci po právach

platia za stav

kde mať právo je nevýhoda

brať práva je hrdinstvo

a námestia plnia odlišné skupiny

Hlavne aby boli tí druhí

odsúdení za iný názor

Majú právo na svoje práva

z iných svetov a storočí

bez ohľadu na pomery

A na pomer

medzi právami

a povinnosťou

Rešpektovať práva

aj za cenu

pochopenia

snenia...

Moralizačný kompas

Žiadny sever

nejde na juh

z obyčajného beťárstva

V krajine moralizačných kompasov

kazateľov a nepoučiteľných poúčačov

občas chýba pracovník Mesiaca

ktorý drží jedinú tabuľku

s textom

STOP

Nasleduje stúpanie

tlaku

a mesačného prachu

sebavedomia

i drzého šplhania

po snoch ostatných

Združenie moralistov

si dnes dáva pauzu

a moralizujú samostatne

nad dilemami

ktoré nestoja za písmená

námesačnosti

Dnes moralizujem

nad ľuďmi bez morálky

a výborne si s nimi

na Mesiaci

rozumiem

Šovinista na kľúčik

Šovinista na kľúčik

našiel ten správny kľúč

a tú správnu dieru

na vstup

do neba

pre osamelých

Poriadok

Rozdiel

je niekedy v kvalite umytia okna

medzi samotkou

a realitou

Máme samotky

oddelené medzerníkom

od spoločných priestorov

komunikácie

Pomalé chválospevy

Pomalé chválospevy

zlá reklama na zajtra

zbierame svoje hnevy

aj falošné úsmevy

myšlienky bez myšlienky

a dávame staré plienky

tým

čo nás raz majú viesť

cez tŕnité cesty

nepoznaného

Prechladnutý úpal

Prechladnutie v úpale

a zápal boja

proti mastiam proti zápalom

je novou mantrou

ľudí bez názoru

no s úžasným darom

pindať na všetko

vôkol nás

Ešte dobre

že na umeleckých školách

nie je umenie pindania

Kto do teba kameňom - ty do neho drevom

Zabudnúť na odpúšťanie

je neodpustiteľné

a tak sme ľudia

tvrdí ako skala

i keď Peter by si myslel svoje

a vlastne Pinocchio tiež

Odplácame jemnejšie

ale nie dosť jemne na to

aby sme už nemuseli odplácať

Alergénová zamilovaná poézia

Ľúbim ťa ty moja laktóza

som tvoj lepok

tvoj spolualergén

a viem

čo je pre teba dobré

a pre ostatných zlé

Môžem obsahovať vajcia i zeler

všetky škrupinové plody

oxidy siričitané a siričitany

a tiež lásku

na ktorú majú niektorí ľudia

silnú alergiu

Výkup

Vykupujeme staré radiátory

na teplo

medzi ľuďmi

Staré obrazy

na ktorých nikoho nič

nebolí

Aj staré batérie

pre ľudí

ktorým chýba šťava a chuť

ísť ďalej po kľukatých cestách

života

na pomedzí známej variácie

neznáma

Bacha - surová poézia!

Vegetarián

v obchode s bielym mäsom

má patent na rozum

a iné časti

ktoré sa zle presúvajú

cez hranice ľudskosti

Mandaly

Prechádzam po mandale

nedokončenej a krivej

a hľadám zmysel života

Z mandaly na mandalu

prestup každé štyri minúty

vyzuť sa pocítiť

pocit mokra a neistoty

Dalí mi ponúka

zastrihávač fúzov

a ja mu podávam

posledný kúsok

z nekonečného puzzle

nepochopenia

Pozerám na slečnu

ktorá má na chrbte názov

REALITA

a tak ju odfúkam svojou myšlienkou

do zeme

kde na realitu nikto neverí

Zohýbam sa k poslednej mandale

pýtam sa čo ju trápi

a ona ma prosí o to

aby mohla navždy ostať

nekompletná

Kométa

Kométa

kedysi bez chvosta

ale stále

jednoduchá

prostá

si vychutnáva náš časopriestor

a pre naše potešenie

sa rozpadá na kusy

Preto sme sa ich

kedysi báli

tak ako sa dnes bojíme

migrantov

z Kuiperovho pásu

Sýrie

či Ukrajiny

Strach je súčasť človekizmu

a máme často ľadové srdce

tak ako kométy

ktoré sa rozplývajú

pri pohľade

na naše Slnko

Stalingrad 21. storočia

Jeden z tých

čo sú IN

miluje nenávisť

bojuje za mier

a dáva vinu

na nevinných

aby zakryl svoje

údajne dobroprajné

tesáky

Cár s rakovinou

demenciou

atómovkami

palácom zo zlata

a mozgom z botoxu

chce byť v zničenej krajine

za pekného

Čím viac zničí

tým viac je krajší

a môže urobiť aj referendum o tom

koľkým ľuďom celkom úspešne vypral mozog

budúcnosť

sny

a to

čo nevie preložiť

do jazyku svojho kmeňa:

homo tú mač aristocratis

Rajskú záhradu pohlcuje

radioaktívne jazero

plné zvratkov

Putinových otrokov

a bábkové divadlo pôjde ďalej

aj keď na chleba nebude mať

ani ten

koho platí a šatí

sám doktor Világoš

na ruský spôsob

Starček z ruskej rozprávky

ktorý prežil mnoho vládcov

sa nečuduje

a nečuduje sa ani tomu

že tam stojí jediný

Večer v diktatúre

Rad elitných vojakov

oddeľuje matku od detí

aby mali všetci pocit bezpečia

Obyvatelia prázdnych domov

alebo tých

ktoré v zime nemajú strechu

cengajú kľúčmi

Kto mohol

ten odišiel

kto nemohol

trpí ďalej

popularitu kreténa na javisku

z mŕtvych nádejí

Kto môže

zbiera misky na dažďovú vodu

alebo sa plazí po kolenách

pred degešom v čižmách zo zlata

a z jednej veľmi zlej rozprávky

Tajné vysielanie hovorí o slobode

a len niektorí vedia

čo to vo svojej plnej skutočnosti

znamená

Prvá línia

Nastúp do mlynčeka na mäso

s úsmevom

a povedz ostatným

že umieraš za vlasť

ktorú tak ľúbiš

a nie za niekoho

kto ti vzal vlasť

rodinu

názor

život

a ak nie život

tak minimálne budúcnosť

Na dne - na dne

Zo dna je len jedna cesta

nahor smerom k normálu

len nie každý ju vidí

nie každý v ňu verí

ale každý vie

že dobre mienené rady

je jednoduché poslať preč

Aj dno je komfortná zóna

málo zmien

a kde nie je pohyb

nie je ani úpadok

len sivá a hlúpa prázdnota

s najrôznejšími rozmermi

ktorá sa počíta

na ľudské životy

Láska je silnejšia ako nenávisť

Nie všetky svaly sú o svaloch

nie všetci ľudia myslia na ľudí

a niekedy je v mažiari

tolerancia a sloboda

so zablúdenou ľudskosťou

a to len aby ju rozdrvil magor s vidličkou

ale s nedostatkom

čo i len trochu kvalitného

vzdelania

Dúhová

Čiernočierne duše

zahalené v tmavozelenom

hexadecimálne 001488

ľudsky na mínus milión

nechápu

a nenávidia

dúhu

či fialovú farbu

ktorá znamená myslenie

a tiež prvý stupeň

krásnej

pestrofarebnosti

Kremeľský orchester

Kde má a nemá byť pochod

kto je a kto nie je vinný

či je päť viac ako dva

alebo dva viac ako päť...

Káže to Ruska nelegálne v Nemecku

Truhlík z Hornej Dolnej

nelegálne v Dolnej Hornej

a vie

že má pravdu

lebo tým

ktorí majú väčšinou pravdu

sa to akosi nepozdáva

Trúby a trumpety

plné zvratkov

sú krásnou ozvenou

dutých hláv

Vodná báseň

Potoky sĺz

rieky sklamania

moria nenávisti

Pre jeden vlhký sen

zoschnutého starca

Pod dáždnikom

Dáždnik nad rodinou

chráni a pomáha

rodinám tvrdých kresťanov

pred dúhou

rozumom

spravodlivosťou

a pravdou

Pod dáždnikom je skvelá rodina

otec

mama

syn

dcéra

a krásna výchova

na štýl poďme hádzať kameňom

strieľať do ľudí

a modliť sa k idolom a modlám

z dôb tej najväčšej temnoty

Pod dáždnikom je domnelé bezpečie

a dá sa pod ním prežívať

v úplne obyčajnom strachu

z nepoznaného

Nemôžeš

Zoznamy zákazov

knihy plné trestov

lepiaca páska aj cez sny

budúcnosť nikde

prítomnosť v klamstve

minulosť horí na križovatkách

a ty nevidíš križovatku

len záhubu

ešte štyri roky

ešte tri roky

ešte dva...

Môžeš len vedieť

že ani dnes

nič nemôžeš

Faloš

Máme falošné sny

aj slzy

falošný pocit prázdnoty

hovorí

čo je pravda

čo je faloš

a ako sa tancuje

po mŕtvolách

falošného sveta

Máme faloš na každý deň

a dni nám splývajú

tak ako niekedy splýva

nádej

uznanie

a zodpovednosť

vo výkaloch kolektívnej hry

Table of Contents

Ráno v diktatúre 1

O knihe 2

Peklo a raj 4

Na okraji nenávisti 5

Azbestové iglu 6

Ráno v diktatúre 7

Novinka 8

Právo platná 9

Moralizačný kompas 10

Šovinista na kľúčik 12

Poriadok 13

Pomalé chválospevy 14

Prechladnutý úpal 15

Kto do teba kameňom - ty do neho drevom 16

Alergénová zamilovaná poézia 17

Výkup 18

Bacha - surová poézia! 19

Mandaly 20

Kométa 22

Stalingrad 21. storočia 23

Večer v diktatúre 25

Prvá línia 27

Na dne - na dne 28

Láska je silnejšia ako nenávisť 29

Dúhová 30

Kremeľský orchester 31

Vodná báseň 32

Pod dáždnikom 33

Nemôžeš 34

Faloš 35